SMJERNICE ZA PODNOSIOCE PRIJEDLOGA PROJEKATA

Naziv Poziva za podnošenje prijedloga projekata:

POZIV ZA DODJELU BESPOVRATNIH SREDSTAVA

ZA SAMOZAPOŠLJAVANJE[[1]](#footnote-1)

POZIV 2020

**Referentni broj: SOPEES 2015-2017/1.1/DAW-SELF-EMP**

SADRŽAJ

[1. UVOD 4](#_Toc20119210)

[2. CILJEVI PROJEKTA „PROGRAM GRANTOVA ZA SAMOZAPOŠLJAVANJE“ 5](#_Toc20119211)

[3. FINANSIJSKA SREDSTVA KOJA DODELJUJE ZAVOD ZA ZAPOŠLJAVANJE 5](#_Toc20119212)

[4. PRAVILA POZIVA ZA DOSTAVLJANJE PRIJEDLOGA PROJEKTA 6](#_Toc20119213)

[4.1. Kriterijumi prihvatljivosti 6](#_Toc20119214)

[4.1.1. Prihvatljivi podnosioci prijedloga projekta: ko može da se prijavi 6](#_Toc20119215)

[4.1.2. Prihvatljive aktivnosti: aktivnosti za koje može biti podnijeti prijava 7](#_Toc20119216)

[4.1.3. Prihvatljivi troškovi: troškovi koji se mogu uzeti u obzir za dodjelu bespovratnih sredstava 8](#_Toc20119217)

[5. NAČIN PRIJAVLJIVANJA I PROCEDURE KOJE TREBA SLIJEDITI 10](#_Toc20119218)

[5.1. Procedura prije podnošenja prijave 10](#_Toc20119219)

[5.2. Priprema prijedloga projekta 11](#_Toc20119220)

[5.3. Dostavljanje prijedloga projekta 12](#_Toc20119221)

[5.4. Dodatne informacije 13](#_Toc20119222)

[5.5. Razmatranje administrativne usklađenosti i prihvatljivosti prijedloga projekata 13](#_Toc20119223)

[6. OCJENA KVALITETA PRIMLJENIH PRIJEDLOGA PROJEKATA 15](#_Toc20119224)

[6.1. Kriterijumi za ocjenu kvaliteta primljenih prijedloga projekata 15](#_Toc20119225)

[6.2. Ocjena kvaliteta primljenih prijedloga projekata – tijela za ocjenu 18](#_Toc20119226)

[7. OBAVJEŠTENJE O IZBORU I DODJELA BESPOVRATNIH SREDSTAVA 19](#_Toc20119227)

[7.1. Obavještenje o izboru 19](#_Toc20119228)

[7.2. Dodjela bespovratnih sredstava 20](#_Toc20119229)

[8. POTPISIVANJE I SPROVOĐENJE UGOVORA 20](#_Toc20119230)

[9. KLJUČNI DATUMI ZA POZIV 21](#_Toc20119231)

[10. LISTA DODATAKA 22](#_Toc20119232)

**SPISAK SKRAČENICA**

|  |  |
| --- | --- |
| CG | Crna Gora |
| EU | Evropska unija |
| IKT  | Informaciono-komunikacione tehnologije |
| MRSS | Ministarstvo rada i socijalnog staranja |
| PDV | Porez na dodatu vrijednost |
| ZZZCG | Zavod za zapošljavanje Crne Gore |

**RJEČNIK**

|  |  |
| --- | --- |
| Poziv za dodjelu bespovratnih sredstava za samozapošljavanje(u daljem tekstu: Poziv) | Poziv za dodjelu bespovratnih sredstava za samozapošljavanje sastoji se iz cjelokupne dokumentacije iz prijavnog paketa:* Smjernice za podnosioce prijedloga projekata
* Dokumenti koje je potrebno ispuniti
* Dokumenti koji služe kao informacija
 |
| Podnosilac prijedloga projekta(u daljem tekstu: Podnosilac) | Nezaposleno lice koje podnosi prijedlog projekta na Poziv |
| Prijedlog projekta | Dokumentacija koja se predaje na Poziv: Zahtjev za dodjelu bespovratnih sredstava (dodatak A), Biznis plan (Dodatak B) i prateća dokumentacija (Dodaci C do F) |
| Koordinator za samozapošljavanje | Lice odgovorno za davanje informacija i pružanje pomoći podnosiocima prijedloga projekata za vrijeme trajanja poziva u Područnim jedinicama Zavoda za zapošljavanje Crne Gore |
| Korisnik bespovratnih sredstava(u daljem tekstu: Korisnik) | Podnosilac prijedloga projekta, čiji je projekt odobren za finansiranje |

POZIV ZA DODJELU BESPOVRATNIH SREDSTAVA ZA SAMOZAPOŠLJAVANJE

# UVOD

Politika zapošljavanja obuhvata set akcija koje imaju za cilj borbu protiv nezaposlenosti, povećanje socijalne uključenosti i podršku razvoju ljudskih resursa koji trebaju da podrže socio-ekonomski razvoj lokalne i državne zajednice.

Razvoj preduzetništva i otvaranje novih radnih mjesta putem samozapošljavanja jedan je od prioriteta politike razvoja ljudskih resursa u Crnoj Gori i sastavni je dio ključnih strateških dokumenata u ovoj oblasti. Jedna od prepreka samozapošljavanju je činjenica da početnicima u biznisu u Crnoj Gori nedostaje znanje i potencijal za pristup finansijama i dobijanje finansijske podrške za ideje ili projekte. Pored toga, početnicima u biznisu očigledno nedostaje znanja u upravljanju, finansijama i planiranju u biznisu, marketingu, biznis komunikaciji, što dovodi do lošeg učinka i ishoda biznisa. Dodatno, nezaposleni nisu u mogućnosti da samostalno obezbijede savjetodavne i konsultantske usluge.

Zavod za zapošljavanje Crne Gore namjerava da podrži pristup rješavanju problema nezaposlenosti, sa posebnim naglaskom na pružanje finansijske i nefinansijske podrške u svrhu podsticanja preduzetništva, samozapošljavanja i otvaranja novih radnih mjesta. Nezaposleni sa evidencije, koji su ciljna grupa Projekta „Program grantova za samozapošljavanje“, dobiće finansijsku pomoć kroz dodjelu bespovratnih sredstava, kao i niz nefinansijskih oblika podrške, od osnova za započinjanje sopstvenog biznisa do temeljne obuke neophodne za početak biznisa i preživljavanje na tržištu. Planirani oblici finansijske podrške dovešće do samozapošljavanja i osnivanja novih preduzeća od strane pojedinaca sa evidencije, i imaju potencijal za dodatni razvoj biznisa i zapošljavanje drugih nezaposlenih i članova njihovih porodica.

Projekat “Program grantova za samozapošljavanje” sprovodi Zavod za zapošljavanje Crne Gore i predstavlja dio 18 miliona vrijednog Programa EU-CG za zapošljavanje, obrazovanje i socijalnu zaštitu koji se finansira iz pretpristupnih fondova EU, a zajedno ga realizuju Ministarstvo rada i socijalnog staranja, Ministarstvo nauke, Ministarstvo prosvjete, Ministarstvo za ljudska i manjinska prava i Ministarstvo finansija.

Dugotrajna nezaposlenost, naročito među mladima, jedan je od ključnih izazova crnogorskog tržišta rada, gdje je naglašena potreba za sprovođenjem različitih aktivnih mjera tržišta rada, pri čemu vodeći cilj nije samo da se obezbijede razvoj vještina i mogućnosti za zapošljavanje, već i da se pristupi rješavanju problema dugotrajne nezaposlenosti.

Što se tiče mladih i preduzetnica, rezultati istraživanja Tranzicija tržišta rada mladih muškaraca i žena u Crnoj Gori[[2]](#footnote-2) je da samozapošljavanje i pokretanje sopstvenog biznisa nije previše prisutno među mladima. Naime, mladi čine samo 9,9% ukupne zaposlenosti, od čega su 1,5% poslodavci (sa zaposlenima koji su odgovorni prema njima), 5,1% su zaposleni za vlastiti račun, a 3,3% pomažu članovima porodice (rade u porodičnim preduzećima bez plaćanja). Istraživanje EUROSTAT-a pokazalo je da biznisi koje vode mladi preduzetnici i preživjeli biznisi u periodu od prve tri godine pokazuju preko 200% potencijala rasta broja zaposlenih, skoro dvostruko više nego u kompanijama koje vode preduzetnici stariji od 40 godina. Prema podacima Poreske uprave, u 2017. godini registrovano je 1632 preduzetnika mlađih od 35 godina (1062 zaposlenih), od čega 1067 muškaraca i 565 žena (739 zaposlenih muškaraca i 323 zaposlene žene). Istovremeno, bilo je 4795 malih i srednjih preduzeća sa najmanje jednim vlasnikom mlađim od 35 godina u 2017. godini, sa 19372 zaposlenih. Mladi preduzetnici čine 17,4% ukupnog broja preduzetnika i njihovo učešće u vlasničkoj strukturi u ukupnom broju MSP je 24,7%.

Mladi u Crnoj Gori suočeni su sa specifičnim izazovima u pokretanju sopstvenog biznisa, uglavnom u odnosu na svoje okruženje i nedostatak vještina za preduzetnički rad, neadekvatno obrazovanje, nedostatak radnog iskustva, nedostatak finansijskih sredstava za pokretanje sopstvenog biznisa, nedostatak društvenih mreža i kontakata i neadekvatan preduzetnički eko-sistem orijentisan prema mladima.

Projekat “Program grantova za samozapošljavanje” u okviru kojeg se pokreće Poziv za dodjelu bespovratnih sredstava za samozapošljavanje je upravo osmišljen kako bi se prevazišao finansijski jaz sa kojim su suočena lica bez dovoljnih finansijskih resursa, te će u svim područnim jedinicama Zavoda za zapošljavanje širom Crne Gore biti organizovana obuka u sljedećim oblastima: vještine za biznis, upravljanje, planiranje u biznisu, komunikacija u biznisu, elektronsko poslovanje, finansije, zakonodavni okvir, i pravila korišćenja sredstava EU.

# CILJEVI PROJEKTA „Program grantova za samozapošljavanje“

**Opšti cilj projekta** „*Program grantova za samozapošljavanje“* je povećati efikasnost i pokrivenost aktivnih mjera tržišta rada sa naglaskom na podsticaj za samozapošljavanje.

**Specifični cilj projekta** je doprinositi zapošljavanju kroz finansijsku i nefinansijsku podršku u cilju podsticanja preduzetništva, samozapošljavanja i otvaranja novih radnih mjesta.

*Projekat „Program grantova za samozapošljavanje“* je projekat implementiran od strane Zavoda za zapošljavanje Crne Gore. Implementacija projekta je počela u septembru 2019. i trajaće 36 mjeseci.

**Očekivani rezultati projekta:** U periodu od 3 godine otvorenih najmanje 400 novih radnih mjesta, po pozivu između 130 i 140.

# FINANSIJSKA SREDSTVA KOJA DODELJUJE ZAVOD ZA ZAPOŠLJAVANJE

Projekat *Program grantova za samozapošljavanje* funkcioniše posredstvom poziva za podnošenje prijedloga projekata. Ukupni iznos cjelokupnog projekta, u trajanju od 3 godine je 3.500.000 €. U okviru projekta “Program grantova za samozapošljavanje” pokrenut je prvi poziv u oktobru 2019. godine, drugi poziv će biti objavljen u 2020. godini, a treći poziv u 2021. godini.

**Ukupni indikativni iznos** koji je na raspolaganju u okviru drugog poziva je **1.585.000 €.** Ugovarač zadržava pravo da ne dodijeli sva raspoloživa sredstva.

**Iznos bespovratnih sredstava**

Sva bespovratna sredstva dodijeljena u okviru ovog poziva za dostavljanje prijedloga projekata moraju biti u iznosu između sljedećeg minimalnog i maksimalnog iznosa:

* minimalan iznos: **3.000 €**
* maksimalan iznos: **7.500 €.**

# PRAVILA POZIVA ZA DOSTAVLJANJE PRIJEDLOGA PROJEKTA

## Kriterijumi prihvatljivosti

Postoje tri seta kriterijuma prihvatljivosti, koji se odnose na:

* Podnosioce prijedloga projekata;
* Aktivnosti za koje se dodjeljuju bespovratna sredstva;
* Vrste troškova koji se mogu uzeti u obzir prilikom određivanja iznosa bespovratnih sredstava.

### Prihvatljivi podnosioci prijedloga projekta: ko može da se prijavi

Da bi se smatrao **prihvatljivim** za dodjelu bespovratnih sredstava, podnosilac prijedloga projekta **mora**:

* Da bude nezaposleno lice neprekidno registrovano na evidenciji Zavoda za zapošljavanje Crne Gore, najmanje 4 mjeseca prije objave Poziva za dostavljanje prijedloga projekta;
* Da bude direktno odgovoran za pripremu i upravljanje projektnih aktivnosti, a ne da djeluje kao posrednik;
* Posjedovati iskustvo i sposobnost da demonstrira kapacitete za upravljanje poslovnom idejom za koju podnosi prijedlog projekta;
* Da ima kvalitetnu biznis ideju za samozapošljavanje (kvalitetan biznis plan)
* Da uspješno završi obuku predviđenu projektom „*Program grantova za samozapošljavanje“* (sekcija 5 Poziva) .

Prednost kod dodjele bespovratnih sredstava imaće ciljne grupe nezaposlenih lica, koje su opredijeljene u Nacionalnoj strategiji zapošljavanja i razvoja ljudskih resursa 2016-2020[[3]](#footnote-3) i akcionim planovima kao prioritetne ciljne grupe[[4]](#footnote-4), a to su:

* **mladi do 35 godina[[5]](#footnote-5),** koji se nalaze na evidenciji nezaposlenih lica najmanje 4 mjeseca u kontinuitetu, na dan objavljivanja Poziva;
* **žene,**  koje se nalaze na evidenciji nezaposlenih lica najmanje 4 mjeseca u kontinuitetu, na dan objavljivanja Poziva i
* **dugoročno nezaposleni** odnosno lica koja se nalaze na evidenciji nezaposlenih lica duže od 12 mjeseci u kontinuitetu, na dan objavljivanja Poziva.

Potencijalni podnosioci prijedloga projekata **ne mogu učestvovati** u pozivu za dostavljanje prijedloga projekata ili dobiti bespovratna sredstva ukoliko:

* nijesu registrovani na evidenciji ZZZCG;
* nalaze se na evidenciji ZZZCG manje od 4 mjeseca, ili su u roku od 4 mjeseca imali prekide u javljanju;
* izrečena im je pravosnažna presuda, u periodu od dvije godine prije podnošenja ponude, za izvršenje nekog krivičnog djela, ili im je izrečena mjera zabrane obavljanja privredne djelatnosti;
* nijesu dostavili ili su dostavili netačne podatke, koji se traže pozivom za podnošenje prijedloga projekta.

Podnosilac prijedloga projekta **se isključuje** iz procedure dodjele bespovratnih sredstava ukoliko se u vrijeme poziva ustanovi sledeće:

* da podliježe sukobu interesa;
* za iste aktivnosti korisnici su finansijske podrške iz neke druge šeme bespovratnih sredstava koja potiču iz nacionalnog budžeta Crne Gore ili budžeta jedinica lokalne samouprave ili donatorskih organizacija;
* da su za iste aktivnosti za koje konkurišu za dodjelu bespovratnih sredstava koristili sredstva za samozapošljavanje (krediti za samozapošljavanje) ZZZCG u prethodne 3 godine do datuma objave Poziva;
* nijesu uredno izvršavali prethodne ugovorne obaveze prema Zavodu za zapošljavanje Crne Gore.
* da je ustanovljeno da su dali netačne informacije koje je tražio Zavod za zapošljavanje kao uslov za učestvovanje u pozivu za podnošenje prijedloga projekta ili ne pruži tražene informacije;
* da je pokušao da dođe do povjerljivih informacija, ili utiče na evaluacijska tijela ili zaposlene u Zavodu u toku procesa evaluacije.

### Prihvatljive aktivnosti: aktivnosti za koje se može biti podnijeti prijava

**Trajanje:**

Trajanje projekta je 10 mjeseci.

Krajnji rok za završetak aktivnosti projekta je **31.10.2021.** godine.

**Sektori ili teme:**

#### Prijedlozi projekata mogu uključiti biznis ideju u svim sektorima i granama osim**:**

* organizovanje igara na sreću, lutrija i sličnih djelatnosti;
* proizvodnja i promet nafte i naftnih derivata;
* proizvodnja pića sa visokim sadržajem alkohola i žestokih pića;
* proizvodnja duvanskih proizvoda;
* proizvodnja i distribucija oružja;
* proizvodnja korišćenjem tehnologije koje zagađuju životnu okolinu (kao što su vazduh, voda, zemljište i druga zagađenja);
* proizvodnju i promet bilo kog proizvoda ili aktivnosti koje se prema domaćim propisima ili međunarodnim konvencijama i sporazumima smatraju zabranjenim i
* aktivnosti finansiranja političkih partija i religioznih organizacija.

**Lokacija**

Korisnici bespovratnih sredstava za samozapošljavanje moraju registrovati sjedište ili poslovnu jedinicu poslovnog subjekta na teritoriji Crne Gore.

**Broj prijedloga projekta i bespovratnih sredstava po podnosiocu prijedloga projekta**

Podnosilac prijave ne može da preda više od jednog prijedloga projekta.

Ukoliko podnosilac preda više od jednog prijedloga projekta, ni jedan od predatih prijedloga neće se razmatrati, i automatski će biti odbijeni.

### Prihvatljivi troškovi: troškovi koji se mogu uzeti u obzir za dodjelu bespovratnih sredstava

Samo „prihvatljivi troškovi“ mogu biti uzeti u obzir za dodjelu bespovratnih sredstava. Kategorije troškova koji se smatraju prihvatljivim i neprihvatljivim navedene su u tekstu ispod.

Da bi bili prihvatljivi u okviru poziva za podnošenje prijedloga projekta, troškovi moraju da:

* budu uključeni u biznis plan;
* budu potrebni za izvođenje aktivnosti navedenih u biznis planu;
* budu u skladu sa realnim trenutnim tržišnim cijenama;
* da su nastali i da budu plaćeni za vrijeme trajanja ugovora za dodjelu bespovratnih sredstava sa Zavodom za zapošljavanje;
* budu evidentirani na računu korisnika bespovratnih sredstava u poreskoj ili računovodstvenoj dokumentaciji, sa originalima dokumenata koje dokazuju navedene troškove.

**Prihvatljivi troškovi uključuju**:

* kupovinu mašina, tehnike, alata i opreme potrebne za obavljanje djelatnosti na koju se odnosi Biznis plan. U prihvatljive troškove ulaze i kupovina polovne opreme, ali samo u slučaju kada nova oprema prelazi vrijednost bespovratnih sredstava koja se dodjeljuju, a neophodna je za obavljanje djelatnosti za koju se potražuju bespovratna sredstva. Oprema ne smije da bude starija od 5 godina i mora imati dokaz o godini proizvodnje;
* kupovina i održavanje nove IKT (Informaciono-komunikacione tehnologije) opreme ukoliko je ista neophodna za obavljanje djelatnosti za koju se konkuriše;
* kupovinu i održavanje softvera, ukoliko je isti neophodan za obavljanje djelatnosti za koju se konkuriše;
* doprinosi za samozaposlenu osobu za puno radno vrijeme najviše za period trajanja projekta;
* troškovi zarade (plata) za drugo lice koje se zapošljava (dodatno zapošljavanje), najviše za period trajanja projekta (ukupni trošak zarade ili tzv. bruto2) ako novozaposlena lica pripadaju prioritetnim ciljnim grupama iz sekcije 4.1.1., ali ukupan iznos mjesečnog troška ne smije da bude manji od minimalne bruto2 zarade[[6]](#footnote-6) (bruto2) niti veći od 750,00 EUR mjesečno (bruto2).
* zakup poslovnog prostora, najviše za period trajanja projekta. Prostor ne može da bude zakupljen od strane bliskog rođaka[[7]](#footnote-7) Korisnika bespovratnih sredstava (zakup poslovnog prostora od strane bliskog rođaka je moguć ali samo uz zaključivanje Ugovora o korišćenju bez naknade);
* knjigovodstvene usluge, najviše za period trajanja projekta ali iznos troškova mjesečno ne smije da bude veći od 100 EUR;
* marketinške aktivnosti i oglašavanje (izrada i održavanje web stranica, zakup domena, web hosting, štampa materijala za oglašavanje, izrada reklamnih ploča i natpisa, internet oglašavanje, izrada logotipa, brendiranje) u ukupnom iznosu najviše do 10% prihvatljivih troškova;
* nabavka sirovine i repromaterijala u skladu sa potrebama poslovanja. Ovi troškovi će biti prihvatljivi, ukoliko direktno utiču na neometano poslovanje Korisnika. Kupovina sirovina se može pokriti samo jednom, kao jednokratna kupovina početnih zaliha;
* administrativni troškovi u ukupnom iznosu do najviše 5% prihvatljivih troškova[[8]](#footnote-8);
* edukacije vezane za obavljanje djelatnosti u ukupnom iznosu najviše do 10% prihvatljivih troškova;
* PDV iskazan na fakturi dobavljača, ako pravno lice nije registrovano u sistemu PDV-a, odnosno ne može PDV iskazan na fakturi iskoristiti kao ulazni PDV ili tražiti njegov povraćaj;[[9]](#footnote-9)

Ne postoje restrikcije na ukupne troškove projekta. Međutim, bespovratna sredstva za koja se prijavljuje moraju da budu u okviru minimalnog i maksimalnog iznosa koji je određen u sekciji 3 gore u tekstu. Prihvatljivi troškovi moraju da budu bazirani na realnim troškovima, a ne paušalno.

Preporuke za dodjeljivanje bespovratnih sredstava uvijek su uslovljene time da se provjerom, koja prethodi potpisivanju ugovora o dodjeli bespovratnih sredstava, ne utvrde problemi koji bi zahtijevali izmjene budžeta (kao što su aritmetičke greške, nepreciznosti, nerealni troškovi i neprihvatljivi troškovi).

Provjere mogu dovesti do zahtjeva za pojašnjenjima i mogu dovesti do toga da Zavod zatraži izmjene ili umanjenja da bi se takve greške ili nepreciznosti otklonile. Nije moguće da ove korekcije rezultiraju povećanjem bespovratnih sredstava. Stoga je u interesu svakog podnosioca prijedloga projekta da u okviru biznis plana obezbijedi realan budžet sa stvarnim troškovima.

**Neprihvatljivi troškovi**

Sljedeći troškovi nijesu prihvatljivi:

* troškovi registracije poslovnog subjekta;
* kazne, novčane kazne i parnični troškovi;
* carine i uvozni troškovi i sve druge slične naknade;
* doprinosi u naturi;
* dugovi i pokrića gubitaka ili dugovanja te pristigle kamate;
* potraživanja koja se finansiraju za druge poslove;
* kupovina nepokretnosti (zemlje, objekata);
* izgradnja objekata, adaptacija (građevinarski radovi) i renoviranje objekata i prostorija
* kupovina telefonskih i mobilnih uređaja;
* podzakup prostora;
* najam/leasing vozila i opreme;
* studije, istraživanja, članarine, licence;
* troškovi puta i dnevnica osoblja, službena putovanja;
* kupovina transportnih vozila čija je namjera pružanje usluga izvan djelatnosti podnosioca prijedloga projekta i /ili kupovina bilo kojih transportnih vozila koja se neće koristiti direktno u aktivnostima predloženog poslovanja.

# NAČIN PRIJAVLJIVANJA I PROCEDURE KOJE TREBA SLIJEDITI

Proces prijavljivanja sastoji se od 3 glavne aktivnosti/koraka:

1. Procedura prije podnošenja prijedloga projekta
2. Priprema prijedloga projekta
3. Razmatranje kompletnosti i administrativna usklađenost prijedloga projekata.

## Procedura prije podnošenja prijave

Procedura koja mora biti ispoštovana prije podnošenja Prijedloga projekta je sledeća:

**Korak 1.** Nezaposleno lice iskazuje interes za Poziv kod svog savjetnika za posredovanje u zapošljavanju (savjetodavca), koji ga nakon davanja osnovnih informacija, upućuje kod Koordinatora za samozapošljavanje.

Lista Koordinatora za samozapošljavanje iz Poziva:

|  |  |
| --- | --- |
| **Područna jedinica**  | **Koordinator za bespovratna sredstva** |
| PLJEVLJA | Nada Beljkaš |
| ŽABLJAK | Marko Božović |
| BIJELO POLJE | Rada Raičević |
| MOJKOVAC | Mira Vuković |
| KOLAŠIN | Veselin Milošević |
| BERANE | Branko Ščekić |
| PLAV | Enes Luković |
| GUSINJE | Anesa Bektešević |
| ROŽAJE | Kadir Kujević |
| ANDRIJEVICA | Biljana Ivanović |
| PETNJICA | Rejhan Ramčilović |
| BAR | Tanja Barjaktarović |
| ULCINJ | Danijela Klikovac |
| BUDVA | Milan Vojinović |
| HERCEG NOVI | Tijana Šofranac |
| KOTOR | Petar Vico |
| TIVAT | Lidija Vržina  |
| PODGORICA, GOLUBOVCI, TUZI | Biljana Mašulović |
| CETINJE | Jelena Radoičić |
| DANILOVGRAD | Dejan Vojovdić |
| NIKŠIĆ, ŠAVNIK, PLUŽINE  | Vera Radulović |

**Korak 2.** Nezaposlena lica dobijaju dodatne informacije, tokom savjetovanja od strane koordinatora za samozapošljavanje, i dalje se upućuju na Informativno-motivacionu radionicu u trajanju od tri dana.

**Korak 3.** Nezaposleno lice prisustvuje trodnevnoj informativno-motivacionoj radionici na kojoj će dobiti detaljne informacije o: uslovima za predaju projektnog prijedloga, pisanju Biznis plana, smjernicama za uspješan start biznisa, troškovima poslovanja i slično, kao i mogućnost da prezentuje svoju biznis ideju.

Informativno - motivacione radionice će biti organizovane u Područnim jedinicama ZZZCG u periodu od **15.06.2020. do 17.07.2020.** godine. Datumi i lokacije biće objavljeni na web stranici ZZZCG i na oglasnoj tabli Područnih jedinica ZZZCG.

**Korak 4.** Nezaposleno lice dobija potvrdu o završenoj radionici.

## Priprema prijedloga projekta

Nezaposleno lice dostavlja **Prijedlog projekta** **lično kod koordinatora za samozapošljavanje u Područnoj jedinici ili Birou u opštini u kojoj ima prebivalište**, koji se sastoji od:

1. Zahtjev za dodjelu bespovratnih sredstava: DODATAK A;

2. Biznis plan: DODATAK B i

3. Prateće dokumentacije:

* Izjava Podnosioca prijedloga projekta o prihvatanju uslova Poziva i tačnosti podataka iznijetih u biznis planu (DODATAK C);
* Izjava Podnosioca prjedloga projekta o samozapošljavanju i registrovanju biznisa (DODATAK D)
* Saglasnost Podnosioca prijedloga projekta da ZZZCG može tražiti i dobiti informacije o podnosiovu zahtjeva iz Kreditnog registra Centralne banke (RKR) (Dodatak E);
* Kontrolna lista za Podnosioca prijedloga projekta (DODATAK F)

Priprema prijedloga projekta biće odgovornost zainteresovanih podnosilaca. Uz potpuno ispunjen Zahtjev za dodjelu bespovratnih sredstava (DODATAK A), neophodno je dostaviti potpuno ispunjen Biznis Plan (DODATAK B) sa procijenjenim troškovnikom. Podnosilac prijave se mora strogo pridržavati forme dokumentacije i popuniti sva polja naznačenim redom. Biznis Plan mora da ima logičnu doslijednost. Bilo kakva greška ili veće odstupanje ili bilo kakva bitnija nedoslijednost u prijedlogu projekta (npr. ukoliko iznosi navedeni u budžetu nijesu usklađeni) može dovesti do odbijanja kompletnog prijedloga projekta. Projektni prijedlog mora biti pripremljen na crnogorskom jeziku. Ručno pisane prijave nijesu prihvatljive. Sva dokumentacija koja se potpisuje mora da bude sa originalnim potpisom.

Tokom ovog perioda koordinatori za samozapošljavanje iz Poziva će, na zahtjev nezaposlenih lica, pružiti pomoć potencijalnim podnosiocima prijedloga projekta u pripremi Zahtjeva za dodjelu bespovratnih sredstava i dati sve ostale adekvatne informacije.

Potencijalni podnosilac prijedloga projekta može kao pomoć́ u procesu započinjanja biznisa koristiti publikaciju: *Priručnik za preduzetnike* (DODATAK G*)*. Publikacija je objavljena i na web stranici ZZZCG: <http://www.zzzcg.me>

## Dostavljanje prijedloga projekta

Podnosilac prijedloga projekta predaje svu traženu dokumentaciju u otvorenoj koverti **isključivo lično koordinatoru za samozapošjavanje pripadajuće Područne jedinice ili Biroa rada**. Na koverti moraju da budu naznačeni ime, prezime i adresa podnosioca prijedloga projekta.

Koordinator za samozapošljavanje provjerava dostavljenu dokumentaciju i izdaje potvrdu o prijemu iste.

Nakon izdate potvrde o prijemu Prijedloga projekta, u prisustvu podnosioca Prijedlozi projekta se zatvaraju u kovertama i prosleđuju arhivi biroa u kojoj je predat prijedlog projekta, gdje će i biti do momenta završetka krajnjeg roka za predaju projektnih prijedloga.

Prijave koje budu poslate nekim drugim sredstvima (npr. fax ili e-mail) ili budu isporučene na neku drugu adresu neće se uzimati u obzir.

Prijedlog projekta (Zahtjev za dodjelu bespovratnih sredstava, Biznis plan i prateća dokumentacija) moraju se predati **u jednom (1) originalu i jednoj (1) kopiji** (papirna verzija), kao i na USB memoriji (fleška), skenirano u PDF formatu. Skenira se original dokumentacija sa potpisima.

Dodatno, Zahtjev za dodjelu bespovratnih sredstava (DODATAK A) i Biznis plan (DODATAK B) se takođe moraju snimiti na USB memoriji (fleška) u word format (.doc/.docx), dakle samo ga nakon popunjavanja snimiti na flešku.

Elektronski format mora sadržati potpuno iste informacije kako i priložena verzija na papiru. U slučaju da su dokumenti različiti, prednost ima verzija na papiru.

Elementi kompletnog prijedloga projekta:

|  |  |  |
| --- | --- | --- |
| **Element prijedloga projekta** | **Oblik predaje** | **Napomena** |
| **DODATAK A: Zahtjev za dodjelu bespovratnih sredstava** | **Štampana verzija** sa svojeručnim potpisom i identična elektronska verzija na USB flash memoriji (fleška) u word i pdf formatu | Zahtjev za dodjelu bespovratnih sredstava mora da bude ispunjen u potpunosti |
| **DODATAK B: Biznis plan** | **Štampana verzija** sa svojeručnim potpisom i identična elektronska verzija na USB flash memoriji u word i pdf formatu | Biznis plan mora da bude ispunjen u potpunosti |
| **Izjave** | **DODATAK C**: Izjava podnosioca prijedloga projekta o prihvatanju uslova poziva i tačnosti podataka iznijetih u biznis planu | **Štampana verzija** sa svojeručnim potpisom i identična skenirana verzija u pdf formatu na USB flash memoriji | Izjava mora da bude ispunjena u potpunosti |
| **DODATAK D**: Izjava podnosioca prijedloga projekta o samozapošljavanju i registrovanju biznisa | **Štampana verzija** sa svojeručnim potpisom i identična skenirana verzija u pdf formatu na USB flash memoriji | Izjava mora da bude ispunjena u potpunosti |
| DODATAK E: Saglasnost podnosioca podnosioca prijedloga projekta (Poziv 2019) za pristup podacima iz kreditnog registra | **Štampana verzija** sa svojeručnim potpisom i identična skenirana verzija u pdf formatu na USB flash memoriji | Izjava mora da bude ispunjena u potpunosti |
| DODATAK F: Kontrolna lista za Podnosioca prijedloga projekta | **Štampana verzija** sa svojeručnim potpisom i identična skenirana verzija u pdf formatu na USB flash memoriji | Kontrolna lista mora da bude ispunjena u potpunosti  |

Krajnji rok za predaju kompletnih prijedloga projekta koordinatorima za bespovratna sredstva iz Poziva **u Područnim jedinicama je 31.07.2020. godine do 15.00 h.**

Sve prijave koje stignu nakon krajnjeg roka biće automatski odbačene čak, iako je kašnjenje prouzrokovalo neko treće lice.

## Dodatne informacije

Sva **pitanja povezana sa pozivom se mogu prosljediti e-mail-om** najkasnije do **17.07.2020.** na e-mail adresu: poziv.samozaposljavanje2020@zzzcg.me, pritom treba jasno naznačiti referencu da se radi o Pozivu za podnošenje prijedloga projekta. Zavod nema obavezu da daje odgovore na pitanja dobijena nakon ovog datuma.

Odgovor će se proslijediti najkasnije do **24.07.2020. godine**.

Pitanja i odgovori će biti **objavljeni na web stranici** ZZZCG: <http://www.zzzcg.me>.

## Razmatranje administrativne usklađenosti i prihvatljivosti prijedloga projekata

Cjelokupna dokumentacija podnosioca prijave se nakon roka za dostavljanje prijedloga projekata dostavlja pripadajućem Regionalnom panelu koji je formiran u svakoj Područnoj jedinici ZZZCG. Regionalni paneli u ime ugovarača (ZZZCG) razmatraju kompletnost, administrativnu usklađenost i prihvatljivost prijedloga projekta. **Svi projektni prijedlozi koji se smatraju prihvatljivim proslijediće se na dalje razmatranje i ocjenu kvaliteta prijedloga projekata.**

Ako inicijalni pregled administrativne kompletnosti, usklađenosti i prihvatljivosti prijedloga projekta pokaže da podnosilac prijedloga projekta nije podnio sve tražene informacije, prijedlog se više neće uzimati u obzir za finansiranje.

Razmatranje administrativne usklađenosti i prihvatljivosti prijedloga projekata zasnivaće se na sljedećim pitanjima (Kontrolna lista DODATAK F):

|  |  |  |
| --- | --- | --- |
| **Pitanje** | **DA** | **NE** |
| 1. ADMINISTRATVNA kompletnost
 |
| Da li je Projektni prijedlog dostavljen na vrijeme? |  |  |
| Da li je Projektni prijedlog kompletan i u traženom formatu - da li obuhvata sve tražene informacije, dokumente, sekcije, prateću dokumentaciju, formulare i potpise? |  |  |
| Da li je Projektni prijedlog predat u jednom (1) originalu i (1) jednoj kopiji? |  |  |
| Da li je Projektni prijedlog predat na USB flesh memoriji?  |  |  |
| Da li je Projektni prijedlog pripremljen na crnogorskom jeziku? |  |  |
| 1. PRIHVATLJIVOST PROJEKTNOG PRIJEDLOGA
 |
| Da li podnosilac projektnog prijedloga ispunjava uslove za podnošenje projektnog prijedloga u okviru ovog poziva? |  |  |
| Da li će sjedište ili poslovna jedinica poslovnog subjekta biti registrovana na teritoriji Crne Gore? |  |  |
| Da li je trajanje projekta 10 mjeseci? |  |  |
| Da li je traženi iznos u okviru definisanih limita (između 3.000 i 7.500 eura)? |  |  |

U cilju ispunjenja zahtjeva kompletnosti i administrativne usklađenosti, svi odgovori moraju biti označeni sa „da“. U slučaju da su odgovori na pitanje o blagovremenom dostavljanju prijedloga projekta i pitanje o ispunjenosti uslova za podnosioca projektnog prijedloga „ne“, prijava se neće dalje razmatrati.

U slučaju da na drugim pitanjima postoji odgovor „ne“, u određenim slučajevima regionalni panel može zatražiti dodatna dokumenta i pojašnjenja od podnosioca projektnog prijedloga kako bi izbjegli moguću diskvalifikaciju u ovoj početnoj fazi na osnovu mogućih manje važnih administrativnih pitanja.

Da bi se uporedili podaci iz podnijete dokumentacije sa činjenicama sa terena, biće sprovedene **terenske provjere** od strane Regionalnih panela. Regionalni panel će na osnovu razmatranja dokumentacije i terenske provjere o usklađenosti podataka iz prijedloga projekta sa podacima na terenu, pripremiti Izvještaj o kompletnosti i administrativnoj usklađenosti. Svi projektni prijedlozi koji prođu provjeru ispunjenosti zahtjeva, kompletnosti i administrativne usklađenosti biće proslijeđeni na ocjenu kvaliteta primljenih prijedloga projekata.

Rok za završetak aktivnosti: **04.09.2020. godine.**

# OCJENA KVALITETA PRIMLJENIH PRIJEDLOGA PROJEKATA

## Kriterijumi za ocjenu kvaliteta primljenih prijedloga projekata

Ocjena kvaliteta primljenih prijedloga projekata sastoji se od četiri seta kriterijuma:

1. biznis plan;
2. resursi za poslovanje;
3. dodata vrijednost;
4. ciljna grupa.

Za ocjenu kvaliteta primljenih prijedloga projekata usvojena je sljedeća skala:

|  |  |
| --- | --- |
| **Naziv kriterijuma** | **Maksimalni broj bodova** |
| **1** | **Biznis plan** | **maksimalno 50 bodova** |
| **1.1.** | **Upoznatost o konkretnoj vrsti posla**  | **Max 15** |
|  | Biznis plan daje dovoljno jasne informacije o upoznatosti podnosioca prijedloga projekta o biznis ideji | 9 do 15 |
| Biznis plan daje djelimične informacije o upoznatosti podnosioca prijedloga projekta sa biznis idejom | 1 do 8 |
| Biznis plan ne daje dovoljno informacija o upoznatosti podnosioca prijedloga projekta sa biznis idejom | 0 |
| **1.2.**  | **Analiza tržišta i održivost**  | **Maksimalno 15** |
|  | Iz biznis plana je vidljivo, da je podnosilac prijedloga projekta dobro upoznat sa ciljnom grupom kupaca /korisnika usluga i njihovim karakteristikama te postojećom konkurencijom | 9 do 15 |
| Iz biznis plana je vidljivo, da je podnosilac prijedloga projekta dijelimično upoznat sa ciljnom grupom kupaca /korisnika usluga i njihovim karakteristikama te postojećom konkurencijom | 1 do 8 |
| Iz biznis plana je vidljivo, da podnosilac prijedloga projekta nije upoznat sa ciljnom grupom kupaca /korisnika usluga i njihovim karakteristikama te postojećom konkurencijom | 0 |
| **1.3.** | **Planiranje i pravdanje budžeta** | **Maksimalno 15** |
|  | Planirani budžet je jasno opisan te sadrži sve neophodne troškove i prihode za sprovođenje projekta  | 9 do 15 |
| Planirani budžet djelimično je jasan i opisan  | 1 do 8 |
| Planirani budžet nije jasan i nije razrađen | 0 |
| **1.4.** | **Kreiranje novih radnih mjesta** | **Max 5** |
|  | Realizovano samozapošljavanje podnosioca prijedloga projekta i više nezaposlenih lica iz evidencije ZZZCG | 5 |
| Realizovano samozapošljavanje podnosioca prijedloga projekta i više lica koja nisu iz evidencije ZZZCG | 4 |
| Realizovano samozapošljavanje podnosioca prijedloga projekta i još jednog nezaposlenog lica iz evidencije ZZZCG | 3 |
| Realizovano samozapošljavanje podnosioca prijedloga projekta i još jednog lica koje nije iz evidencije ZZZCG | 2 |
| Realizovano samozapošljavanje podnosioca prijedloga projekta, nema dodatnog zapošljavanja | 1 |
| **2.** | **Resursi za poslovanje**  | **Max 15 bodova** |
| **2.1.** | **Prostorije za obavljanje poslova/nisu potrebne prostorije** | **5** |
|  | Podnosilac prijedloga projekta ima adekvatne prostorije za obavljanje poslova odnosnu prostorije mu nisu potrebne. Podaci iz podnijete dokumentacije potpuno su tačni i usklađeni sa činjenicama sa terena |  4 do 5 |
| Podaci iz podnijete dokumentacije nisu detaljni i ne daju dovoljno informacija da li podnosilac prijedloga projekta ima prostorije odnosno da li su mu prostorije za obavljanje poslova potrebne. Dokumentacija nije u potpunosti usklađena sa činjenicama sa terena | 1 do 3 |
| Podaci iz podnijete dokumentacije nisu tačni, regionalni panel je otkrio neusklađenost između dokumentacije i činjenica sa terena. | 0 |
| **2.2.** | **Oprema** | **Max 5** |
|  | Podnosilac projekta ima, odnosno uz bespovratna sredstva će nabaviti svu potrebnu opremu za obavljanje poslova. Podaci iz podnijete dokumentacije potpuno su tačni i usklađeni sa činjenicama sa terena |  3 do 5 |
| Podaci iz podnijete dokumentacije nisu detaljni i ne daju dovoljno informacija da li podnosilac prijedloga projekta ima dovoljno opreme za realizaciju svije poslovne ideje. Dokumentacija nije u potpunosti usklađena sa činjenicama sa terena. | 1 do 3 |
| Podaci iz podnijete dokumentacije nisu tačni, regionalni panel je otkrio neusklađenost između dokumentacije i činjenica sa terena. | 0 |
| **2.3.** | **Prethodno iskustvo u oblasti poslovanja** | **Max 5** |
|  | Podnosilac prijedloga projekta ima sva potrebna odgovarajuća stručna i preduzetnička znanja i reference za realizaciju poslovne ideje | 4 do 5 |
| Podnosilac prijedloga projekta ima većinu od potrebnih stručnih i preduzetnička znanja i referenci za realizaciju poslovne ideje | 1 do 3 |
| Podnosilac prijedloga projekta prema ocjeni stručnog tima nakon informativno-motivacione radionice nema odgovarajuća stručna i preduzetnička znanja i reference | 0 |
| **3.** | **Dodata vrijednost** | **11 bodova** |
| **3.1.**  | **Zaštita okruženja** | **Max 2** |
|  | U biznis planu jasno je opisano da se podnosilac prijedloga projekta sa svojom biznis idejom usmjerava na „zelena“ poslovna rješenja (npr. kroz efikasnost resursa, smanjenje troškova proizvodnje i poboljšanje efikasnosti proizvodnje) ili se uključuje u tzv. zeleni vrijednosni lanac (eko-dizajn, recikliranje) | 1 do 2 |
| Iz biznis plana nije jasno vidljivo da se podnosilac prijedloga projekta sa svojom biznis idejom usmjerava na „zelena“ poslovna rješenja (npr. kroz efikasnost resursa, smanjenje troškova proizvodnje i poboljšanje efikasnosti proizvodnje) ili da li se uključuje u tzv. zeleni vrijednosni lanac (eko-dizajn, recikliranje) | 0 |
| **3.2.** | **Korišćenje obnovljivih izvora energije** | **Max 2** |
|  | Biznis ideja će koristiti obnovljive izvore energije | 1 do 2 |
| Biznis ideja neće koristiti obnovljive izvore energije | 0 |
| **3.3.**  | **Jedinstvena/nekonvencionalna/inovativna poslovna ideja** | **Max 7** |
|  | Podnosilac prijedloga projekta planira uvođenje novih proizvoda / usluga koji su /će biti rezultat vlastitog razvoja podnosilaca projektnog prijedloga | 6 do 7 |
| Podnosilac prijedloga projekta planira uvođenje novih i/ili boljih rješenja za već postojeći proizvod ili uslugu | 4 do 5 |
| Podnosilac prijedloga projekta planira uvođenje proizvoda / usluga koji su široko poznati, dobro uspostavljeni, ostvarivi, a tržište proizvoda / usluga još nije zasićeno | 1 do 3 |
| **4.** | **Ciljna grupa** | **24 bodova** |
| 4.1 | Nezaposlena žena | 8 |
| 4.2. | Mlado nezaposleno lice do 35 godina | 8 |
| 4.3. | Dugoročno nezaposlena lica | 8 |
| 4.4. | Ostala nezaposlenae lica (prijavljena najmanje 4 mjeseca) | 0 |
| **UKUPNO** | **100** |

## Ocjena kvaliteta primljenih prijedloga projekata – tijela za ocjenu

**Centralna komisija** će biti osnovana odlukom ZZZCG i uključivaće 7 članova, od kojih su 4 člana eksterni (spoljni) nezavisni eksperti iz najrelevantnijih crnogorskih institucija u ovoj oblasti, a 3 člana su predstavnici ZZZCG. Centralna komisija će ocijeniti primljene prijedloge projekata za bespovratna sredstava koristeći unaprijed definisane kriterijume. Proces evaluacije i rad centralne komisije prate nezavisni posmatrači, predstavnici Ministarstva rada i socijalnog staranja, Ministarstva Finansija, Direktorata za finansiranje i ugovaranje sredstava EU pomoći i projekta Tehnička podrška za praćenje i evaluaciju aktivnih mjera tržišta rada.

S obzirom na složenost projekta, „*Program grantova za samozapošljavanje*“ proces ocjene kvaliteta primljenih prijedloga projekata biće podijeljen u dva koraka:

1) ocjena biznis plana i

2) ocjena ostalih kriterijuma prijedloga projekata i rangiranje svih prijedloga projekata.

**1: Ocjena biznis plana**

Biznis planove će ocjenjivati 4 nezavisna eksterna eksperta iz najrelevantnijih crnogorskih institucija iz oblasti preduzetništva. Svaki biznis plan se procjenjuje prema primijenjenim kriterijumima nezavisno od strane 2 eksperta. Nezavisni eksperti će nakon evaluacije biznis plana pripremiti pojedinačne izvještaje o ocjeni biznis plana. Nakon pojedinačnih procjena, biznis planovi će biti rangirani na osnovu zbirnih rezultata, a koristiće se prosjek ocjena koji je dodeljen od strane 2 eksperta. Ako su razlike u pojedinačnim ocjenama dva eksperta više od 30%, projektnu prijavu ocjenjuje treće lice.

Da bi bio prihvatljiv za dodjelu bespovratnih sredstava, prosječna vrijednost ocijenjenog biznis plana mora da bude najmanje **30 poena** od 50 poena (što predstavlja 60% maksimalnog broja poena).

 **2. Ocjena ostalih kriterijuma projektnog prijedloga i rangiranje svih ocijenjenih prijedloga projekata**

Svi prijedlozi projekata koji su postigli potreban minimalan broj bodova će se proslijediti u drugu fazu evaluacije, u kojoj se ocjenjuju preostali kriterijumi selekcije od strane 3 predstavnika ZZZCG – članova Centralne komisije. Nakon pojedinačnih procjena, prijedlozi projekata će biti rangirani na osnovu zbirnih rezultata, a koristiće se prosjek ocjena koji je dodeljen od strane 3 predstavnika ZZZCG.

Minimalan traženi broj bodova u drugoj fazi je **20** od 50 bodova (što predstavlja 40% ukupne ocjene)

Da bi bio prihvatljiv za dodjelu bespovratnih sredstava, prijedlog projekta treba da dobije u procesu ocjene kvaliteta prijedloga projekta ocjenu višu od tehničkog praga ovog poziva, a to je **50 bodova (od 100 mogućih).**

Finansiraće se prijedlozi projekata sa najvećim brojem bodova. U slučaju da dva ili više prijedloga projekata imaju isti ukupan broj bodova, prednost za dodjelu bespovratnih sredstava imaju podnosioci prijedloga projekata koji imaju veći broj bodova u kriterijumu 4. (Ciljna grupa). Ako ako se primjenom tog kriterijuma pokaže da dva ili više prijedloga projekta imaju isti broj bodova, prednost za dodjelu bespovratnih sredstava imaju podnosioci prijedloga projekata koji predviđaju zapošljavanje nezaposlenih lica iz evidencije ZZZCG.

Tokom procesa ocjenjivanja kvaliteta prijedloga projekata Centralna komisija ima mogućnost smanjiti traženi iznos bespovratnih sredstava.

Nakon ocjene, biće napravljena rang lista prijedloga projekata u skladu sa bodovima koje su dobili. Prijedlozi projekata sa najvišim brojem bodova će biti **preliminarno odabrani.** Pored toga, biće napravljena i rezervna lista u skladu sa istim kriterijumima. Ova lista će se koristiti ako Podnosioci projektnih prijedloga koji su dobili obavještenje o prihvatljivosti prijedloga projekta za dodjelu bespovratnih sredstava prije potpisa ugovora o dodjeli bespovratnih sredstava ne realizuju postavljene uslove ili odustanu (sekcija 7.2.).

Svi članovi Centralne komisije moraju da budu složni sa konačnim rezultatima i rang listom ocjene kvaliteta primljenih prijedloga projekata.

Rok za pripremu rang liste ocjene kvaliteta primljenih prijedloga projekata je **16.10.2020. godine.**

# OBAVJEŠTENJE O IZBORU I DODJELA BESPOVRATNIH SREDSTAVA

## Obavještenje o izboru

Svaki podnosilac prijedloga projekta biće **pismeno obaviješten** o odluci Zavoda u vezi sa njegovom prijedlogom projekta.

Svaki podnosilac prijedloga projekta, koji **ispunjava** administrativne zahtjeve i **uključen je listu prijedloga projekta za dodjelu bespovratnih sredstava ili na rezervnu listu**, biće obaviješten putem **Obavještenja o prihvatljivosti prijedloga projekta za dodjelu bespovratnih sredstava.**

Svaki podnosilac prijedloga projekta, **koji ne ispunjava** administrativne zahtjeve i/ili ne dobije u procesu ocjene kvaliteta prijedloga projekta ocjenu višu od tehničkog praga ovog poziva, biće obaviješten putem **Obavještenja o odbijanju**.

Odluka Ugovarača da odbije prijedlog projekta je konačna.

Protiv odluke Ugovarača o odbijanju nema prigovora, ali ukoliko podnosilac prijedloga projekta smatra, da je oštećen zbog greške ili neregularnosti nastalih u toku procesa dodjeljivanja bespovratnih sredstava, može pokrenuti upravni spor tužbom Upravnom sudu Crne Gore (adresa: Bulevar Svetog Petra Cetinjskog br. 130, Kula – poslovni prostor NCO, 81000 Podgorica).

Podnesena tužba protiv odluke Ugovarača o odabranim ili odbijenim prijedlozima projekata ne obustavlja potpisivanje ugovora sa odabranim podnosiocima prijedloga projekta. Predmet tužbe ne mogu biti kriterijumi za ocjenu prijedloga projekta.

## **Dodjela bespovratnih sredstava**

Podnosioci projektnih prijedloga koji su dobili obavještenje o prihvatljivosti prijedloga projekta za dodjelu bespovratnih sredstava moraju prije potpisa ugovora o dodjeli bespovratnih sredstava da ispune sljedeće uslove:

* Da se uključe u **specijalizovanu trodnevnu obuku za uspješne podnosioce prijedloga projekata**, koja će biti organizovana u svakoj Područnoj jedinici ZZZCG. Pored sticanja dodatnih znanja o uspješnom poslovanju, svrha obuke je da se odabranim podnosiocima prijedloga projekata pruže informacije u vezi sa ugovornim obavezama te različitim pravilima i procedurama koje se moraju slijediti tokom realizacije projekata. Tokom obuke, podnosioci će takođe primiti **Operativni priručnik za korisnike bespovratnih sredstava za sprovođenje projekata samozapošljavanja;**
* **Registrovati privrednu djelatnost** i Zavodu dostaviti **Rješenje o upisu u registar nadležnog organa i karton deponovanih potpisa** i **realiziovati samozapošljavanje**
* **Predati ZZZCG potpisanu** ličnu blanko mjenicu kao sredstvo obezbjeđenja.

Podnosilac prijedloga projekta se mora takođe ugovorom obavezati, da će ostati samozaposlen sa punim radnim vremenom i plaćati poreze najmanje 12 mjeseci od datuma registracije djelatnosti.

Rok za realizaciju obaveza je **11.12.2020.godine.** U slučaju da podnosilac projektnog prijedloga ne realizuje navedene obaveze, smatraće se da je povukao prijavu za finansiranje i njegovv prijedlog projekta **se odbija**.

Svaki odbijeni prijedlog projekta biće zamijenjen sljedećim najbolje rangiranim prijedlogom projekta sa rezervne liste koji se uklapa u raspoloživa finansijska sredstva ovog poziva za dostavljanje prijedloga projekata.

Nakon realizacije obaveze Zavod će donijeti konačnu odluku o odabiru prijedloga projekta i svi odabrani korisnici bespovratnih sredstava biće obaviješteni o rezultatima pisanim putem. Spisak odabranih prijedloga projekata, kao i iznos dodijeljenih sredstava biće objavljeni na internet stranici ZZZCG.

# POTPISIVANJE I sprovođenje UGOVORA

Nakon donošenja odluke o dodjeli bespovratnih sredstava, svakom Korisniku bespovratnih sredstava za samozapošljavanje biće ponuđen na potpisivanje ugovor. Nacrt ugovora nalazi se u prijavnom paketu (Dodatak H), ali će on biti detaljno definisan i prilagođen nakon dodjele bespovratnih sredstava u zavisnosti od specifičnosti prijedloga projekta. Ugovorom će se definisati prava i obaveze ugovornih strana.

Bespovratna sredstva uplaćuju se direktno korisniku bespovratnih sredstava.

Korisnik bespovratnih sredstava će dobiti bespovratna sredstva na sledeći način :

* sredstva, u visini od 80% bespovratnih sredstava (avans), u roku od 30 dana po zaključenju ugovora;
* sredstva, u visini do 20% bespovratnih sredstava, po predaji i odobrenju završnog izvještaja Korisnika bespovratnih sredstava od strane Zavoda i dostavljanja svih računovodstvenih dokumenata (kupoprodajni ugovori, računi od dobavljača, dokumenti koji dokazuju isplaćivanje plata, itd) koji dokazuju prihvatljive troškove koji su nastali tokom izvođenja projekta i za koje će Korisnik predložiti Zahtjev za isplatu bespovratnih sredstava za samozapošljavanje.

Bespovratna sredstva neće se dodijeliti za plaćanje troškova koji su nastali prije potpisivanja ugovora!

Ukupna implementacija projekta odgovornost je korisnika bespovratnih sredstava. Nakon potpisivanja ugovora, Korisnik će realizovati projekat sa dužnom pažnjom i efikasnošću i u skladu sa uslovima ugovora i Operativnim priručnikom za korisnike bespovratnih sredstava za sprovođenje projekata samozapošljavanja (Dodatak I), koji će dobiti na specijalizovanoj trodnevnoj obuci za uspješne podnosioce prijedloga projekata .

Ugovori sa odabranim korisnikom treba da budu potpisani najkasnije do **22.12.2020. godine.**

# KLJUČNI DATUMI ZA POZIV

|  |  |
| --- | --- |
| **Aktivnost** | **Datum\*** |
| Objavljivanje poziva  | 12. jun 2020.godine |
| 3-dnevne informativno-motivacione radionice | od 15. juna do 17. jula 2020. godine |
| Rok za traženje svih razjašnjenja od strane Ugovarača | 17. jul 2020. godine |
| Posljednji dan za razjašnjenja izdata od strane Ugovarača | 24. jul 2020. godine |
| Rok za podnošenje prijedloga projekta | 31. jul 2020. godine do 15.00 |
| Završetak administrativne provjere | 04. septembar 2020. godine |
| Završetak procjene kvaliteta primljenih prijedloga projekata | 16. oktobar 2020.godine |
| Obavještenje o prihvatljivosti za dodjelu bespovratnih sredstava  | 23. oktobar 2020. godine |
| Rok za ispunjenje obaveza prije potpisivanja ugovora | 11. decembar 2020. godine |
| Posljednji dan za finalno odobrenje i potpisivanje ugovora | 22. decembar 2020. godine |
| Period sprovođenja  | 1. januar 2021. do 31. oktobar 2021. godine |

\*Ovaj indikativni raspored može biti ažuriran od strane Zavoda za zapošljavanje Crne Gore toku postupka. U takvim slučajevima, ažurirani raspored će biti objavljen na internet stranici ZZZCG: <http://www.zzzcg.me> .

# LISTA DODATAKA

**Dokumenti koji se popunjavaju:**

Dodatak A: Zahtjev za dodjelu bespovratnih sredstava

Dodatak B: Biznis plan

DODATAK C: Izjava Podnosioca prijedloga projekta o prihvatanju uslova Poziva i tačnosti podataka iznijetih u biznis planu

DODATAK D: Izjava Podnosioca prjedloga projekta o samozapošljavanju i registrovanju biznisa

DODATAK E: Saglasnost Podnosioca prijedloga projekta da ZZZCG može tražiti i dobiti informacije o podnosiocu zahtjeva iz Kreditnog registra Centralne banke (RKR)

DODATAK F: Kontrolna lista za Podnosioca prijedloga projekta

**Dokumenti koji služe kao informacija**

DODATAK G: Priručnik za preduzetnike

Dodatak H: Nacrt ugovora o dodjeli bespovratnih sredstava za samozapošljavanje

DODATAK I: Operativni priručnik za korisnike bespovratnih sredstava za sprovođenje projekata samozapošljavanja

1. Izrazi koji se u ovim smjernicama koriste za fizička lica u muškom rodu podrazumijevaju iste izraze u ženskom rodu. [↑](#footnote-ref-1)
2. Đurič, D. Tranzicija tržišta rada mladih muškaraca i žena u Crnoj Gori, Publikacija Work4Youth, serija br. 34, ILO. Podgorica 2016. Dostupno na: <https://www.ilo.org/wcmsp5/groups/public/---ed_emp/documents/publication/wcms_469883.pdf> [↑](#footnote-ref-2)
3. Crna Gora Ministarstvo rada i socijalnog staranja, Nacionalna strategija zapošljavanja i razvoja ljudskih resursa 2016 – 2020. Podgorica, decembar 2015. godine. [↑](#footnote-ref-3)
4. Cilj2: Povećanje efikasnosti mjera aktivne politike zapošljavanja sa posebnim naglaskom na uključivanje na tržište rada mladih, žena i dugoročno nezaposlenih lica. [↑](#footnote-ref-4)
5. Podnosilac prijedloga projekta na dan objavljivanja Javnog poziva ima najviše 35 godina. [↑](#footnote-ref-5)
6. Od 1.7.2019 minimalna neto mjesečna zarada je 222 eura [↑](#footnote-ref-6)
7. Bliski rođaci korisnika: po pravoj liniji neograničeno, a po pobočnoj liniji do II stepena srodstva. [↑](#footnote-ref-7)
8. Redovni troškovi održavanja prostora koji će se koristiti za obavljanje djelatnosti nazivaju se administrativni troškovi. Oni uključuju troškove struje, grijanja, telekomunikacije ( internet, telefon, fax,) poštanskih usluga. [↑](#footnote-ref-8)
9. Zakon o porezu na dodatu vrijednost [↑](#footnote-ref-9)